У апошнія дні лістапада 1812 г. непераможная калісьці армія Напалеона Банапарта адступала з беларускіх земляў. Французскіх салдат падганялі холад, голад і страх перад рускімі войскамі, якія пераследавалі іх па пятах. Але шлях больш чым 50-ці тысячам інтэрвентаў перасякла рака Беразіна. 400 пантаньераў генерала Эрбле, стоячы ў ледзяной вадзе, паспешна будавалі два масты, пакуль іх таварышы адбівалі атакі корпусаў генералаў Чычагава і Вітгенштэйна. Смелы націск рускіх сутыкнуўся з адчайнай мужнасцю французаў. 40 тысяч чалавек палягло каля той пераправы на левым беразе Беразіны. Для Напалеона гэта была адна з самых стратных бітваў...